Ek het Cheeky in dié twee jaar leer ken as ’n dominerende en ’n uitgesproke mens en ’n uitstekende atleet en rugbyspeler. Hy was die belhamel onder ons klomp en het soms die groep amper gedwing om teenstrydig met die dissiplinêre kode van die weermag op te tree.
Hy het egter nooit laat deurskemer dat hy ’n simpatiseerder met die destydse “onderdruktes” was nie. Inteendeel, hy was soos ons, die “Ons vir jou, Suid-Afrika”-tipe. Indien hy daardie tyd so sterk gevoel het jeens die destydse bestel, hoekom het hy nie soos ander beswaardes sy diensplig ontduik nie? Dit het vir my eerder gelyk of hy sy diensplig saam met ons geniet het.
Dalk is hy teleurgesteld dat hy nog nie ’n ANC-LP is nie of nog nie in die SA Rugbyraad se uitvoerende bestuur dien nie. Gevolglik het hy dalk sy seun “gebreinspoel” om sulke uitlatings te maak.